Scozie: i Laburiscj a ziruchin sul referendum
Cuant che Wendy Alexander, che e vuide il partît laburist in Scozie, e à declarât di jessi a pro dal referendum su la indipendence e che al sarès stât miôr fâlu dentri di un an e no tal 2010 come proponût dal SNP, sei i Conservadôrs che i Liberâi Democratics – che a son cuintri dal referendum – a son saltâts sù. I prins, in particolâr, a àn fat un grant davoi par che il prin ministri britanic, il laburist Gordon Brown (scozês ancje lui), al metès in rie i dirigjents dal Labour scozês. Lis pressions dai partîts dal front unionist e chês de direzion centrâl dal partît, a àn obleât la Alexander a fâ ziruc e a domandâ ai parlamentârs laburiscj scozês di no poiâ il referendum. Il prin ministri scozês, Alex Salmond, che al vuide un guvier di minorance poiât dal SNP e dai Verts, si ricjate duncje da cjâf a cirî une maiorance parlamentâr che e poi il so progjet di referendum.
Font: Nationalia, 15/05/08; The Daily Record, 14/05/08; BBC, 09/05/08; Mon Divers, 09/05/08
fur_Latn fur_Latn eng_Latn